RareWine har for andet år i træk sat ny omsætningsrekord. Regnskabet nærmer sig en halv milliard, og nu bliver lagerpladsen femdoblet.

Dyre dråber. Så enkelt kan man i virkeligheden betegne det nordjyske vinimportselskab RareWine. Selskabet, der også tæller søsterselskaberne RareWine Invest og Nordic Freeport, har netop offentliggjort et regnskab i den helt tunge ende af skalaen. En omsætning på 433 millioner kroner og en bundlinje på 21,2 millioner kroner viser de kulsorte tal i regnskabet. - Vi ser fortsat en stor interesse for sjælden og kostbar vin, champagne og whisky som et ganske sikkert alternativ til de klassiske investeringsprodukter. Vi har endnu engang sat rekord på omsætningen, derfor er vi endnu engang meget tilfredse og ikke så lidt stolte over, at medarbejderne er lykkedes så godt med tingene, som de er, siger Rasmus Nielsen, der er administrerende direktør i RareWine Group. Rekordomsætningen er sikret på trods af en usikker coronakrise, en ustabil situation i Hong Kong, hvor man ellers plejer at afsætte en del flasker, USA's handelskrige med andre lande, Brexit og det kommende amerikanske valg. Sådan skriver selskabet i en pressemeddelelse. Verdens bedste tyverisikring RareWine får i den kommende tid brug for at udvide sine lagerhaller, og derfor er man netop nu ved at femdoble den i Vester Hassing nord for Aalborg. Her kommer der i slutningen af året til at kunne stå ikke bare 500.000 flasker som i dag, men hele 2.500.000 flasker. Og skulle der sidde en svag sjæl eller to derude, så har RareWine sørget for at udstyre lagerhallerne med den mest avancerede tyverisikring på markedet. Udover at øge den fysiske kapacitet til de dyre dråber, har RareWine også sat sig for at optimere andre steder i forretningen. Man har indkøbt systemer, der kan digitalisere vitale processer på lageret. Så har man investeret i et intelligent sourcing-system med kunstig intelligens til selskabets tradere – og endelig får kunderne en ny investerportal, så de nemmere kan holde styr på deres flasker. RareWine beskæftiger 43 fuldtidsansatte. Se indslag fra RareWine: For nylig satte RareWine sin hidtil dyreste flaske magnum-vin til salg. Den er samtidig den dyreste flaske til salg på markedet i hele verden. Tre millioner kroner skal du hive op af lommen, hvis den skal blive din. Se den her: